Ruotsi syytää lisämiljardeja maanpuolustukseen. Määrärahojen lisäämistä perustellaan Venäjän toiminnalla Ukrainassa ja turvattomuuden lisääntymisellä Euroopassa.

– Venäjän toiminta Ukrainassa ei ole hyväksyttävissä. Eurooppa on herännyt uuteen turvallisuustilanteeseen, ja sillä on merkitystä Ruotsille, työryhmän puheenjohtaja Cecilia Widegren sanoi tiedotustilaisuudessa.

– On tosiasia, että lähialueellamme on maa, jolla on suuruuden himoa. Venäjän politiikka on arvaamatonta.

Puolustusselvitysryhmä haluaa säilyttää Ruotsin liittoutumattomana maana. Se esittää kuitenkin yhteistyön syventämistä puolustusliitto Naton, Euroopan unionin ja Pohjoismaiden kanssa. Se haluaa selvittää mahdollisten yhteispohjoismaisten joukkojen ja yhteisen ruotsalais-suomalaisen laivueen perustamista.

– Puolustuskyvyn kotona, lähialueellamme ja lähialueemme ulkopuolella pitää olla tasapainossa, Cecilia Widegren huomautti.

Puolustusselvityksessä kiinnitetään erityisesti huomiota puolustusvoimien operatiivisen kyvyn parantamiseen. Selvityksessä esitetään, että puolustuksen määrärahoja lisätään 5,5 miljardilla kruunulla eli reilulla 660 miljoonalla eurolla vuosittain vuodesta 2017 lähtien. Rahoilla ostetaan muun muassa Jas Gripen -hävittäjiä ja sukellusveneitä.

Puolustusvoimat ostaa 70 uutta Gripen-hävittäjää, aiemmin suunnitellun 60:n sijaan. Lisäksi ilmavoimiin perustetaan kokonaan uusi ilmapuolustuksen pataljoona.

Puolustusministeri Karin Enström on halunnut vahvistaa ilmavoimia, sillä venäläiset lentokoneet harjoittelivat viime keväänä Ruotsin lähellä iskua ruotsalaisiin sotilaskohteisiin. Ruotsi ei saanut tuolloin hävittäjiään ilmaan.

Ruotsin porvarihallitus ja suurin oppositiopuolue sosialidemokraatit olivat eri mieltä puolustusselvityksestä. Selvityksessä puolustusvoimille luvataan kaikkiaan 27 miljardia kruunua eli reilut kolme miljardia euroa lisärahoitusta. Sosialidemokraatit olisi halunnut myöntää 900 miljoonaa kruunua eli noin 100 miljoonaa euroa enemmän rahaa. Koko selvityksen (siirryt toiseen palveluun) voi lukea ruotsiksi hallituksen kotisivulta.